Title: ประกาศกระทรวงเกษตรและสหกรณ์ เรื่อง กำหนดแบบบัตรประจำตัวพนักงานเจ้าหน้าที่ตามพระราชบัญญัติมาตรฐานสินค้าเกษตร พ.ศ. 2551

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดแบบบัตรประจำตัวพนักงานเจ้าหน้าที่
ตามพระราชบัญญัติมาตรฐานสินค้าเกษตร
พ.ศ. ๒๕๕๑[๑]

อาศัยอำนาจตามความในมาตรา ๕ และมาตรา ๔๖
แห่งพระราชบัญญัติมาตรฐานสินค้าเกษตร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงเกษตรและสหกรณ์
จึงออกประกาศไว้ ดังต่อไปนี้

ข้อ ๑  ให้ยกเลิกประกาศกระทรวงเกษตรและสหกรณ์
เรื่อง กำหนดแบบบัตรประจำตัวพนักงานเจ้าหน้าที่
ตามพระราชบัญญัติมาตรฐานสินค้าเกษตร พ.ศ. ๒๕๕๑ ลงวันที่ ๑ พฤษภาคม พ.ศ. ๒๕๕๒
และให้ใช้ประกาศฉบับนี้แทน

ข้อ ๒  บัตรประจำตัวพนักงานเจ้าหน้าที่ให้เป็นไปตามแบบท้ายประกาศนี้

ข้อ ๓  ให้ปลัดกระทรวงเกษตรและสหกรณ์เป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ในหน่วยงานซึ่งเป็นราชการส่วนกลาง

ข้อ ๔  ให้ผู้ว่าราชการจังหวัดเป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ในหน่วยงานของส่วนราชการซึ่งเป็นราชการส่วนภูมิภาคและหน่วยงานของส่วนราชการซึ่งเป็นราชการส่วนกลางที่ตั้งอยู่ในจังหวัดนั้น
ให้เกษตรและสหกรณ์จังหวัดดำเนินการเพื่อเสนอผู้ว่าราชการจังหวัดพิจารณาลงนามในบัตรประจำตัวพนักงานเจ้าหน้าที่
และจัดทำทะเบียนควบคุมการออกบัตรประจำตัวพนักงานเจ้าหน้าที่ในจังหวัดที่ตั้ง
ตามคู่มือดำเนินการที่สำนักงานมาตรฐานสินค้าเกษตรและอาหารแห่งชาติกำหนด

ข้อ ๕  รูปถ่ายที่ติดบัตรประจำตัวพนักงานเจ้าหน้าที่ให้เป็นรูปถ่ายครึ่งตัว
ขนาด ๒.๕ x ๓.๐ เซนติเมตร หน้าตรง ไม่สวมหมวกและแว่นตาสีเข้ม
แต่งเครื่องแบบปฏิบัติราชการ หรือเครื่องแบบพิธีการและเป็นรูปถ่ายที่ถ่ายไม่เกินหกเดือนก่อนวันยื่นขอมีบัตรประจำตัวพนักงานเจ้าหน้าที่

ข้อ ๖  บัตรประจำตัวพนักงานเจ้าหน้าที่ให้ใช้ได้ตามระยะเวลาที่กำหนดไว้ในบัตรแต่ต้องไม่เกินห้าปีนับแต่วันออกบัตร

ประกาศ
ณ วันที่ ๒๘ ธันวาคม พ.ศ. ๒๕๕๕
ยุคล  ลิ้มแหลมทอง
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. แบบบัตรประจำตัวพนักงานเจ้าหน้าที่ตามพระราชบัญญัติมาตรฐานสินค้าเกษตร
พ.ศ. ๒๕๕๑

(ดูข้อมูลจากภาพกฎหมาย)

ปริยานุช/ผู้จัดทำ
๒๑ มกราคม ๒๕๕๖

อุษมล/ผู้ตรวจ
๒๑ มกราคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๗ ง/หน้า ๑/๑๘ มกราคม ๒๕๕๖